ATHENA FARROKHZAD

HVITVERK

GJENDIKTET AV
TINA ÅMODT

Familien min kom hit i en marxistisk idétradisjon

Moren min fylte straks huset med pyntenisser

Veide plasttreets fordeler og ulemper mot hverandre

som om problemet var hennes

Om dagen skilte hun mellom lange og korte vokaler

som om lydene som kom ut av munnen

kunne vaske olivenoljen ut av huden

Moren min lot blekemiddel renne gjennom syntaksen

På den andre siden av skilletegnet ble stavelsene hennes hvitere

enn en nordlig vinter

Moren min bygde en framtid av livskvantitet til oss

I forstadsvillaens kjellerbod stablet hun rekker av hermetikkbokser

som i forkant av en krig

Om kvelden lette hun etter oppskrifter og skrelte poteter

som om det var hennes historie som var kodet

i Janssons fristelse

Tenk at jeg sugde på de brystene

Tenk at hun stappet barbariet sitt i min munn

Moren min sa: Det virker som om det aldri har falt deg inn

at det er fra ditt navn sivilisasjonen stammer

Moren min sa: Mørket i magen min er det eneste mørket du behersker